**फरक हुन अपांगता र फरक क्षमता ।**

**छवि आले काठमाडौँ**

**२२ असोज २०८०**

पत्रकारिता राज्यको चौथो अङ्ग हो जसले समाजलाई प्रत्यक्ष/अप्रत्यक्ष दिशानिर्देश गरेको हुन्छ । आममानिसले सोच्ने तरिका र बनाउने धारणामा कुनै न कुनै रूपमा सञ्चार माध्यमले प्रकाशन या प्रशारण गरेका सामग्री एवं सूचनाले भूमिका खेलेकै हुन्छ । गत शुक्रबार पोखरामा एक कार्यक्रम भयो, जुन अपाङ्गता भएका व्यक्तिहरूको सार्वजनिक यातायातमा पहुँच विषयक अन्तरक्रिया थियो । उक्त कार्यक्रमका प्रमुख अतिथि गण्डकी प्रदेश सरकार भौतिक पूर्वाधार तथा यातायात मन्त्री रेशम जुगजाली मगर थिए भने कार्यपत्र प्रस्तोता थिए– राष्ट्रिय अपाङ्ग महासंघ नेपाल, गण्डकी प्रदेशका अध्यक्ष खोमराज शर्मा ।

यो पङ्तिकारसमेत सहभागी त्यस कार्यक्रममा उपस्थित सबैजसोले सार्वजनिक यातायातमा अपाङ्गता भएका व्यक्तिहरूको पहुँच कसरी अभिवृद्धि गर्न सकिन्छ भन्ने विषयमा धारणा, समस्या एवं समाधानका उपायहरू राखेका थिए । उक्त कार्यक्रमबारे केही समाचार माध्यमले समाचार लेखे तर कार्यक्रमको विषयवस्तु बङ्ग्याउँदै । कार्यक्रम सार्वजनिक यातायातमा अपाङ्गता भएका व्यक्तिहरूको पहुँच विषयमा थियो तर प्रायःले कार्यस्थलमा अपाङ्गता भएका व्यक्तिहरूको पहुँच भन्ने शीर्षक दिइ त्यही आधारमा समाचार बनाए । यसमा अझ उदेकलाग्दो कुरा त के भयो भने प्रायःले शारीरिक अशक्तता, फरक क्षमता आदि भन्ने शब्दावलीहरू प्रयोग गरे ।

नागरिक दैनिकले पनि ६ असोज २०८० मा सोही कार्यक्रमबारे समाचार लेख्यो, जसको शीर्षक थियो– ‘शारीरिक दुर्बलता भएकाहरू भन्छन्– सार्वजनिक यातायात पहुँचयुक्त बनाइदिनु ।’ सामाजिक सञ्जाल फेसबुकमा पङ्तिकारलगायत केहीले कमेन्टमा विरोध जनाएपश्चात समाचारको शीर्षक त सच्चियो, तर शाब्दिक असंवेदनशीलता अझ सच्चिएन । पुनः ८ असोज २०८० मा डा. केदार कार्कीको अर्को सामग्री प्रकाशन भयो जसको शीर्षक थियो– ‘सामुदायिक कुकुरप्रति समानुभूति ।’ उक्त सामग्रीको पहिलो अनुच्छेदमा नै अपाङ्गता भएका व्यक्तिहरूलाई होच्याउने शैलीको अमर्यादित भाषाशैली प्रयोग भयो– आज कुकुरहरू अन्धा र अपांगता भएकाहरूका लागि गाइडका रूपमा वा प्रहरीको काममा कार्यरत छन् ।

नेपाल अपाङ्गता भएका व्यक्तिहरूको संयुक्त राष्ट्रसंघीय महासन्धिको पक्ष राष्ट्र हो । त्यसलगायत हामीसँग नेपालको संविधान, अपाङ्गता भएका व्यक्तिहरूको ऐन २०७४ पहिलो संशोधन २०७५ कार्यान्वयनमा छ जसले सबैलाई सम्मानित एवं मर्यादित जीवन यापनको हकको सुनिश्चित गर्छ । तर सञ्चार माध्यममात्र होइन, समग्र क्षत्रले प्रयोग गर्ने यी र यस्ता अमर्यादित भाषाशैलीले सम्मानित एवं मर्यादित जीवन यापनको हकको खुल्लमखुला धज्जी उडाइरहेका छन् ।

अपाङ्गता भएका व्यक्तिहरूको अधिकारसम्बन्धी महासन्धिले पनि अपाङ्गतालाई विकसित अवधारणाको रूपमा परिभाषित गरेको छ । जसले दीर्घकालीन शारीरिक, मानसिक, बौद्धिक वा इन्द्रियजन्य अशक्तता र विद्यमान अवरोधहरूकै कारण कार्यगत सीमितता आइ समान आधारमा समाजमा उनीहरूको पूर्ण र प्रभावकारी सहभागितामा बाधा पुग्न सक्ने अवस्था भनी व्याख्या गरेको छ । यसले अपाङ्गताको सामाजिक मोडेललाई जोड दिन्छ जसले व्यक्तिको कमजोरीमा मात्र होइन किन्तु उनीहरूको पूर्ण समावेश र सहभागितालाई सीमित गर्ने समाजमा रहेका अवरोधहरूमा पनि ध्यान केन्द्रित गर्दछ । अपाङ्गता भएका व्यक्तिहरूको अधिकारसम्बन्धी ऐन २०७४ ले पनि ‘अपाङ्गता भएका व्यक्ति’ भन्नाले शारीरिक, मानसिक, बौद्धिक वा इन्द्रियसम्बन्धी दीर्धकालीन अशक्तता, कार्यगत सीमितता वा विद्यमान अवरोधका कारण अन्य व्यक्तिसरह समान आधारमा पूर्ण र प्रभावकारी ढङ्गले सामाजिक जीवनमा सहभागी हुन बाधा भएका व्यक्ति सम्झनुपर्छ भनेको छ ।

उपर्युक्त उहादरणहरू हेर्दा पनि अपाङ्गता भनेको कसैको क्षमता या अक्षमतासँग होइन कि यो एक अवस्था हो भन्ने नै हो । तसर्थ यसमा फरक या समान क्षमता भन्ने कुरा कहीँ कतैबाट जोड्नु उपयुक्त हुँदैन । फरक फरक व्यक्तिसँग फरक फरक क्षमता हुन्छ । मसँग जे क्षमता छ, त्यो अरूसँग हुँदैन । बुझ्नु जरुरी के छ भने प्रत्येक व्यक्तिसँग भएको फरक क्षमताले नै उसलाई अरूभन्दा फरक र विशेष बनाएको हुन्छ, त्यो चाहे अपाङ्गता होस् या नहोस् । अर्को शारीरिक अशक्तता अपाङ्गताका लागि आवश्यक एक तत्व मात्र हो, शारिरिक अशक्तताकै कारण मात्र कुनै पनि व्यक्तिलाई अपाङ्गताको परिभाषामा समावेश गराउनु हुँदैन । शारीरिक अशक्तता र अपाङ्गतामा भिन्नता छ ।

समाज हामी सबैको हो र समाजका प्रत्येक सदस्यलाई मर्यादित र सम्मानित जीवन यापनको हक हुन्छ र हुनुपर्छ पनि । हामीले प्रयोग गर्ने भाषाशैली र व्यवहारका कारण समाजका कुनै वर्गले अपमानित महसुस गर्छन् भने त्यस्ता चिजलाई निरुत्साहित गर्दै सभ्य र सुसंस्कृत समाज निर्माण गर्नु हामी सबैको मुख्य दायित्व हो ।

**अपाङ्ग आवाज मासिक पत्रिकाका सम्पादक जगदिश प्रसाद अधिकारीले सक्क्षम सेन्ट्रल कार्यक्रम अन्तर्गत अपाङ्गता भएका व्यक्तिहरूका रोजगारका सवालमा सुबिसु केवल नेट लिमिटेडका विभागीय प्रमुख राजीव बोगटीसँग केहि कुराकानी गर्नुभएको छ । उहाँसँग गरिएको उक्त कुराकानीको केहि अंशलाई अपाङ्ग आवाज मासिक पत्रिकामा यस प्रकार प्रस्तुत गारिएको छ ।**

प्रश्न :

अपाङ्गता भएका व्यक्तिहरूलाई आर्थिक रुपमा आत्मनिर्भर बनाउन रोजगारी प्रदान गरिदिनु भएको छ । रोजगारी दिनु भएको छ । अपाङ्गता भएको व्यक्तिलाई रोजगारीमा जोड्नुपर्छ भन्ने कुरा यहाँहरूको संस्थाले कसरी अगाडी बढायो ?

उत्तर :

यहाँलाई सबैभन्दा पहिला एकदमै धन्यवाद प्रश्नका लागि । हामीले अब अपाङ्गता भएका व्यक्तिहरूलाई रोजगार दिने सिलसिलामा कसरी एउटा यो रोजगार दिन सकिन्छ भन्ने सोचिरहेका थियौ तर सक्छौ सक्दैनौ भन्ने कुरामा एकदम अन्योलमा थियौ । यसको लागि सबै भन्दा अगाडि त हामीले कोभिड १९ लाई धन्यवाद नै भन्नुपर्छ । कोभिड १९ नै एउटा यस्तो कुरा थियो कि जसमा हामीले हाम्रो जति पनि भएको कर्मचारीहरूलाई घरबाट वर्क फ्रम होम गराउनु पर्छ भन्ने कुरा गर्यौँ तर यस दौरान पनि एउटा चुनौती आएको थियो । त्यो चुनौतीमा हामीले वर्क फ्रम होम कसरी गर्न सकिन्छ भन्ने कुरा पनि स्वयम सुरुमा आफैँमा ठुलो चुनौती थियो । त्यो चुनौतीलाई स्विकार्दै वर्क फ्रम होमलाई सुरुवात गर्‍यौँ । यो कुरालाई निरन्तरता दिइसके पछाडि हाम्रो वर्क फ्रम होम विधि एकदमै राम्रोसँग गयो । कुनै एउटा वाधा अवरोध विना यो वर्क फ्रम होम विधि राम्रो हुँदो रहेछ भन्ने कुराहरू भइसके पछाडि सबैको कामहरू एकदमै राम्रो भइसके पछाडि नयाँ कर्मचारी राख्दा सामाजिक रुपमा अझै कसरी अगाडी बढ्न सकिन्छ भन्ने कुराहरू हेर्दै थियौँ । त्यहि दौरानमा हाम्रो भेट फाउण्ड परियोजनासँग भइसके पछाडि अपाङ्गता भएका व्यक्तिहरूलाई हामीले कसरी रोजगार दिन सकिन्छ भन्ने कुरामा छलफल गर्‍यौँ । त्यो छलफल गरिसके पछाडि हामीले अपाङ्गता भएका व्यक्तिहरु जो रोजगारीमा जोडिन चाहनुहुन्छ उहाँहरुसँग भेटघाट भइसके पछाडि उहाँहरु पनि एकदमै सकारात्मक तरिकाले अगाडि बढ्नु भएको थियो । हामीलाई यो मौका दिइसके पछाडि हामीले पनि केही गर्न सक्छौँ भन्ने उहाँहरूमा एउटा एकदमै आत्मविश्वास थियो । त्यो आत्मविश्वासलाई पनि हामीले एकदमै सकारात्मक रुपमा अगाडि लिइसके पछाडि हाम्रो प्राविधिक सहायता केन्द्रमा केहि जोडिन केहि आवश्यकताहरु थिए । ति सबै आवश्यक कुराहरु पूरा गरेर हामीले ५/६ अपाङ्गता भएका व्यक्तिहरुबाट सुरुवात गर्यौ । अहिले पनि हामीसँग कार्यरत गरिरहेका भाइबहिनीहरूले आफ्नो कामलाई यति राम्रोसँग गर्नु भएको छ कि हामीलाई पनि त्यो देख्दा खुसी लाग्छ उहाँहरुलाई त अझ धेरै मौका दिनुपर्ने रहेछ भन्ने महसुस हुन्छ ।

प्रश्न :

हाम्रो अपाङ्गता भएको साथिहरूले यहाँको संस्थामा काम गरिरहनु भएको छ । उहाँहरूको काम प्रति यहाँको संस्था सुविसु केवल नेटवर्क लिमिटेड कत्तिको सन्तुष्ट छ ? ति हाम्रा पाठकहरुलाई पनि अलिकति थाहा पाउने गरी भनिदिनुहोस् न ।

उत्तर :

अपाङ्गता भएका व्यक्तिहरुले गर्ने कामको कुरामा गर्ने हो भने पछाडि उहाँहरूको कामलाई हामीलाई केही पनि समस्या नै छैन । उहाँहरूले आफूलाई यो काम गर्दा गर्दै कसरी अपग्रेड गर्ने भन्ने कुराहरू पनि उहाँहरूमा अहिले हामीले देख्दै छौँ र हामीले धेरै जसो ति अपाङ्गता भएका साथिहरुलाई एउटा राम्रो तरिकाले लिएर अगाडि पनि बढाइरहेका छौँ । यहाँले जोड्नुभएको जस्तै उहाँहरुको काम प्रतिको सन्तुष्टिमा कुरा गर्दा उहाँहरूले गरेको काममा हाम्रो टिम पूर्ण रुपमा सन्तुष्ट नै छ । किनभने पछाडि जुन तरिकाले हामीले एउटा ट्रेनिङ  प्रदान गर्‍यौँ त्यो ट्रेनिङ पश्चात उहाँहरूमा जुन एउटा सिक्ने मैले सिकेर अगाडि बढ्नुपर्छ भन्ने एउटा कुशलता थियो त्यो एकदम त्यो असाध्यै राम्रो नै थियो । उहाँहरूको इफिसेन्सी यति राम्रो छ कि हाम्रो साङ्ग कर्मचारीहरु भन्दा पनि उहाँहरूको काम अझै राम्रो पाएका छौँ । उहाँहरुले काम गर्दै गर्दा अन्य साङ्ग कर्मचारीलाई चुनौती दिइरहनु भएको छ । यसर्थ पनि उहाँहरुलाई यस्ता मौकाहरु प्रदान गर्यौ भने निरासा बनाउँदैन जस्तो लाग्छ ।

प्रश्न :

त्यसो भए के बुझौँ हामीले यहाँ सन्तुष्टि देख्दा खेरी त अपाङ्गता भएका व्यक्तिहरूले रोजगारमा साह्रै इमानदारका साथ काम गर्ने हैन भोलि उहाँहरूलाई  बढुवाको कुराहरू अथवा कुनै मौकाहरुको कुरामा पनि सोच्न समेत सक्ने उहाँहरूको कामबाट देखियो भनेर हामीले त्यसरी बुझ्न सक्छौँ ?

उत्तर :

यस कुरामा त कुनै शंका नै छैन । बढुवाकै कुरा गर्नुहुन्छ भने पहिला हामीसँग बाबुलाल विक सङ्गीता माझी निर्मला भण्डारी लगायतका अपाङ्गता भएका कर्मचारीहरु पनि अन्य साङ्ग कर्मचारीसँगै प्राविधिक सहायताको लागि आउनु भएको थियो । यसको अर्थ फोन उठाएर आफूले सक्ने ग्राहकका समस्या आफै हल गरिदिने नसक्ने माथिल्लो विभागमा पुर्याउने तर त्यो स्तरबाट उहाँहरू बढुवा भएर त्यो भन्दा माथिल्लो पदमा बढुवा बइसक्नुभएको छ । त्यो भनेको त एकदमै राम्रो कार्य सम्पादन गरेको उदाहरण हो भन्ने हाम्रो बूझाइ हो । यसको अर्थ उहाँहरुले आफूलाई प्रमाणित गरिसक्नु भयो कि अपाङ्गता भएता पनि उहाँहरु अन्य साङ्ग कर्मचारीभन्दा कम हुनुहुदैन ।

प्रश्न :

यो भनिरहदा अपाङ्गता भएका व्यक्तिहरूले अवसर पायो भने राम्रोसँग काम गर्न सक्ने रहेछन् भन्ने कुरा गरिरहदा यहाँहरुका जस्तै अन्य निकायहरुका लागि पनि अपाङ्गता भएका व्यक्तिहरुलाई रोजगारीको अवसर दियौ भने राम्रो प्रतिफल दिन सक्छन भन्ने खालको केहि त्यस्तो सल्लाह दिनुहुन्छ कि ?

उत्तर :

एकदमै यहाँले भन्नु भएको जस्तै हामीले उहाँहरूलाई सहानुभूति भन्दा पनि अलि अवसर दिएर अगाडि बढाउन प्रेरित गर्यौ भने पछाडी त्यो मौकालाई ग्रहण गरेर राम्रो कार्यसम्पादन गर्नुहुन्छ भन्ने एउटा सन्देश हामीलाई पनि दिनु भएको छ । त्यसमा हामी एकदमै उहाँहरू प्रति पनि एकदमै आभारी छौँ जसले गर्दा खेरी अहिले हाम्रो प्राविधिक सहायता कक्षमा जुन आफ्नो काम देखाएर अगाडि बढाइरहनु भएको छ । त्यसले गर्दा खेरी हामीले अरूलाई पनि उहाँहरूको एउटा उदाहरण पेश गरेर यदि उहाँहरुले गर्न सक्नुहुन्छ भने हाम्रो जस्तै अन्य सेवा प्रदायक सस्थाहरुले उहाँहरूलाई एउटा अवसर प्रदान गर्नुभयो भने यहाँको सस्थालाई सामाजिक मात्रै नभएर कार्य सम्पादनकै सवालमा पनि यहाँहरुले सोच्नुभए भन्दा एकदम सकारामक परिणाम पाउनुहुनेछ भन्ने कुरा राख्न चाहन्छु ।

प्रश्न :

यो कुरा गरिरहदा मलाइ एउटा कुरा के याद आयो भने प्रधानमन्त्री रोजगार कार्यक्रम अन्तर्गत थुप्रै पालिकाहरूमा अपाङ्गता भएका व्यक्ति कति परे भनेर अध्ययन पनि गर्‍यौ खासै देखिएन । यहाँहरू जस्तो निजी क्षेत्रले अपाङ्गता भएका व्यक्तिहरूलाई यसरी समावेश गर्नु भइरहेको छ तर राज्यको तर्फबाट भने खासै देखिदैन यस सवालमा यहाँ केहि सुझाव दिन चाहनुहुन्छ कि ?

उत्तर :

यसमा निजी क्षेत्रसँगसँगै नेपाल सरकारले पनि अपाङ्गता भएका व्यक्तिहरूलाई उहाँहरूको आ आफ्नो क्षमता हेरेर त्यो क्षमता अनुसारको अवसरहरु प्रदान गर्नुपर्छ । हामी पनि त्यही अन्योलमा थियौँ । हामीले गर्न सक्छौँ कि सक्दैनौँ भन्ने कुराहरूमा थियौ तर हामीले गर्दै जाँदा खेरी एकदमै राम्रो त्यसबाट फल पायौँ भने सरकारले पनि अपाङ्गता भएका व्यक्तिहरुलाई कल्याणकारी दृष्टिबाट मात्र नभई अधिकारमुखी रुपमा पनि यो कुरालाई अगाडि बढाउनु पर्छ ।

प्रश्न :

यति कुरा गर्दागर्दै एउटा कुरा के सोध्न मन लाग्यो भने खास गरेर अपाङ्गता भएका व्यक्तिहरू भनेर हामी भन्दछौँ । तर अपाङ्गता भएको व्यक्ति त जो पनि जतिखेर पनि हुन सक्दछ । अनि त्यस्तो व्यक्तिलाई हामीले सम्झेर अथवा हामीले नै उहाँलाई बरु विशेष प्राथमिकता दिनु पर्‍यो । रोजगारको लागि । अरूले त अरुनै उपाय पनि गर्न सक्नु हुन्छ । अपाङ्गता भएका व्यक्तिलाई त रोजगार जरुरी छ नि । बरु अलिक उहाँलाई प्राथमिकता दिनु पर्‍यो अथवा कोटा आरक्षण नै गर्नु पर्‍यो भन्ने सवालमा यहाँको केहि धारणा छ कि ?

उत्तर :

त्यसमा पनि हाम्रो सस्थामा एउटा गृहकार्य चाहिँ भईरहेको छ । कसरी हुन्छ हाम्रो कुनै पनि कर्मचारी सम्बन्धीका मागहरुमा अपाङ्गता भएका व्यक्तिहरूलाई कसरी समावेश गर्न सकिन्छ र अझ हामीले बिस्तारै बिस्तारै कसरी हुन्छ हाम्रो सस्थामा नै उहाँहरूलाई एउटा क्रमिक रुपमा सिकाउदै अपाङ्गता भएका व्यक्तिहरूलाई कुनै पनि अवसरहरु आएको बेलामा उहाँहरूलाई प्राथमिकता दिएर त्यो सङ्ख्यालाई कसरी बढाउँदै लैजाने भन्ने कुराहरू पनि हामीले गरिरहेका छौँ । आगामी दिनहरूमा हामीले यो कुराहरूलाई अगाडि बढाउँदै लैजाने योजनामा छौँ ।

प्रश्न :

जस्तो यो कुरा गर्दा गर्दै यहाँहरूले यत्रो अपाङ्गता भएका व्यक्तिलाई रोजगार गराउँदै गर्दा यहाँहरू पनि अपाङ्गता क्षेत्रका विभिन्न संघसस्थाहरुसँग हातेमालो गरेर काम गर्नु पर्दा यहाँहरूका पनि केही अपेक्षा होलान् । नीजि क्षेत्रले कम्तीमा अपाङ्गता भएका व्यक्तिलाई रोजगार दिए पछि सरकारले पनि केही सेवा सुविधाहरू गरिदिए हुन्थ्यो अथवा सङ्घ संस्थाले पनि केही सम्झिदिएको भए हुन्थ्यो भन्ने त्यस्तो केहि कुरा राख्न चाहनुहुन्छ भने राखिदिनुहोस न ?

उत्तर :

अब यसमा कुरा गर्नु पर्दा खेरी हामीलाई सहि व्यक्ति सहि स्थानमा भनेर भनिन्छ नि त्यसमा हामीलाई कसरी हुन्छ रोजगारदाताहरूले कमसेकम रोजगार प्रकृती अनुसारले तयार गरिदिनु भयो भने पछाडि हाम्रा लागि एकदमै राम्रो हुन्छ । सबैभन्दा अगाडि जो अपाङ्गता भएका भाइबहिनीहरू काम गर्नको लागि आउनुहुन्छ । उहाँहरूलाई एउटा राम्रो अवसर प्रदान गर्नु सँगसँगै उहाँहरूले रोजगारी गरिरहदा गर्नुपर्ने काम के हो अगाडि नै केहि सामान्य आवश्यकताहरु बारे सिकाउन सकियो भने राम्रो हुन्छ । अब हामी जस्ता नीजि क्षेत्र जसले अपाङ्गता भएका व्यक्तिहरुलाई रोजगारी प्रदान गरिरहेका छौँ हामीलाई पनि केहि आयकर अथवा अन्य केहि राज्यका त्यस्ता कार्यक्रममा समेटिदिए थप यस सवालमा कार्य गर्न उर्जा हुन्थो भन्ने चाहि भन्न चाहन्छु ।

**दृष्टिविहीन शिक्षक आमरण अनसनमा ।**

**२०८० असोज १६ गते ।**

**अपाङ्ग आवाज संवाददाता ।**

पायक पर्ने र अपांगता भएका व्यक्तिको पहुँचयुक्त विद्यालयमा पुनस्थापना गर्न माग गर्दै दृष्टिविहीन शिक्ष शोभा पौडेल आमरण अनसनमा बसेकी छिन् । उनले निम्न माध्यमिक तह (आधारभूत तह) तहमा पदस्थापन गर्ने क्रममा लमजुङको दोर्दी गाउँपालिका परेको तथा कुनै पहुँच नभएकोले पटक पटक ताकेता गर्दा समेत व्यवस्थापन नभएकोले शिक्षा विकाश निर्देशनालय र शिक्षा विकास तथा समन्वय इकाई कास्कीको परिसरमा आमरण अनसन बसेको जानकारी दिइन् ।

शिक्षक शोभाले शिक्षक सेवा आयोगबाट २०७९ सालमा नेपाली विषय निमावि तहमा अपांगता भएका व्यक्तिको समूहबाट नाम निकाल्न सफल भएकी थिइन् । पदस्थापनको क्रममा लमजुङको बिकट गाउँमा पठाएको उल्लेख गर्दै उनले आफ्नो शारीरिक अवस्था र त्यहाँको भौगोलिक विकटताको कारणले गर्दा हाजिर हुन असमर्थ भएर पटक पटक सरकारी निकायहरूसँग अनुरोध गर्दा पनि पदस्थापनको विषय सुनुवाइ नभएको बताइन् ।

‘पदस्थापना गर्ने क्रममा लमजुङको दुर्गम गाँउ र कुनै पहुँच नभएकोले हाजिरी गराउन नसकिने विद्यालयको पत्र समेतका आधारमा पटक पटक पालिका देखि मन्त्रालयसम्म अनुरोध गर्दा पनि सुनुवाई भएन,’उनले भने, ‘मेरो मागलाई कहि कतै सुनुवाई नभएकोले आमरण अनसन बस्न बाध्य भएको छु ।

उपयुक्त स्थानमा पदस्थापना गर्न दबाब मुलक कार्यक्रममा सहयोग गर्न आग्रह गर्दछु ।’ नेपालको संविधान तथा अपांगता भएको व्यक्तिहरुको ऐन अनुसार उपयुक्त ठाउँमा व्यवस्था गर्न माग गरिन् । नेपाल शिक्षक महासंघ राष्ट्रिय समितिका सदस्य लोचना अधिकारीले दृष्टिविहीन महिला शिक्षकलाई पायक पर्ने तथा पहुँचयुक्त विद्यालयमा पदस्थापन गरी रोजगारीको अधिकार सुनिश्चित गर्न माग गरिन् ।

नेपालले अपागंता भएका व्यक्तिहरूको अधिकार सम्बन्धी संयुक्त राष्ट्र संघीय महासन्धि अनुमोदन गरिसकेको तथा नेपालको संविधान तथा कानुन अनुसार उनको रोजगारीको हक सुनिश्चित हुनु पर्ने उल्लेख गर्दै उनले दृष्टिविहीन महिला शिक्षकलाई आमरण अनसन बस्न बाध्यात्मक परिस्थितिमा पुर्‍याउनु निन्दनिय भएको प्रतिक्रिया दिएकी छिन् । उनले शिक्षक पौडेलको माग प्रति एक्यबद्धता जनाएकी छिन् ।

**दृष्टिविहीन छवि भन्छन् –‘पोखरामा आएपछि जीवन नै परिवर्तन भयो’।**

**१५ असोज २०८०**

**अपाङ्ग आवाज संवाददाता ।**

जन्मैदेखि आँखाको दृष्टी गुमाएका छवी मोबाइल र ल्यापटप चलाउन पोख्त छन् । ल्यापटपमा कामसँगै बेलाबेलामा मोबाइल प्रयोग गर्दै कफिको चुस्की लगाउँदै गरेको उनको दृष्य प्राय पोखराको रिडर्स कर्नरमा देख्न सकिन्छ ।

आफ्नो ल्यापटपमा नयाँ सफ्टवेयर विन्डोज ११ चलाइरहेका उनी अनलाइन बैंकिङमार्फत कारोबार गर्न सक्छन् । प्रविधिले सजिलो बनाए पनि आँखाको दृष्टी गुमाएकाले प्रयोग गर्न नसक्ने भन्दै धेरै क्षेत्रमा पहुँच नै नदिइने वा विश्वास नै नगरिने उनको गुनासो छ ।

निराश हुँदै उनी भन्छन् –‘प्रविधिले धेरै नै सजिलो र छरितो बनाएको छ । तरपनि हामी जस्ता अपाङ्गता भएका व्यक्तिलाई बैंकमा खाता खोल्नै दिइदैन । हकवाला वा कोहीलाई ल्याए मात्र खोल्न मान्ने गर्छन्, त्यो पनि धेरै नै अनुरोध गर्नुपर्छ । हामीलाई दोस्रो वर्गको नागरिक सरह व्यवहार गरिन्छ । खाता खोल्नै परे कि पहुच लगाउनुपर्छ कि झगडा नै गर्नुपर्छ । यदि मैले पनि बैंकमा चिनेको मानिस छैनन् भने खोल्न सकिन्छ जस्तो मलाई लाग्दैन ।’

बैंकमा सामान्य खाता खोल्न स्वयंको जोखिममा खोल्न दिनुपर्ने उनी चाहन्छन् । धेरै नै प्रयास पछि आफ्नो खाता खोलेको र अहिले विभिन्न कारोबार अनलाइन बैंकिङमार्फत नै गरेको उनी सुनाउछन् । प्रविधिमा निकै रुचि भएका उनलाई अहिलेसम्म कुनै बैंकले एटिएमको पहुँच दिएको छैन । ‘अहिले ल्यापटपमा विन्डोज ११ चलाउछु, अनलाइन बैंकिङ प्रयोग गरेको छु । तर अहिलेसम्म एटिएम दिएका छैनन्, दिनै मान्दैनन् । म प्रयोग गर्न सक्छु भने मेरो रिस्क(जोखिम)मा दिनु पर्छ भन्ने मलाई लाग्छ ।’ –उनी भन्छन् ।

विभिन्न संस्थामा भएको र चिनजान हुँदा आफुलाई बुझेकोले बैंकमा खाता खोल्न सकेको अनुभव सुनाउँदै उनी भन्छन् –‘म जस्ता दृष्टी विहीन साथीहरुलाई बैंकका कर्मचारीले खाता खोल्न मिल्दैन, खोल्ने भए एकजना हकवाला लिएर आउनुस् भन्नुहुन्छ ।’ आँखाको दृष्टी नभएपनि अरु सरह आफु सक्षम रहेको उनी दावी गर्छन् । सबै कुरा सकिन्छ भन्ने छैन तर सकिने कुरामा हामी जस्तालाई पनि पहुँच दिन उनी आग्रह गर्छन् ।

अनलाइन पे मार्फत कारोबार गरिरहेको अनुभव सुनाउँदै प्रविधिको प्रयोग गर्दा सजिलो, छिटो र सुरक्षित समेत रहेको उनी बताउँछन् । कही कतै जादाँ राइड सेयरीङ एप इन ड्राएभमार्फत आफु जाने गरेको समेत उनले अनुभव सुनाए ।

अपाङ्गता भएका व्यक्तिलाई पहुँचको समस्या ठुलो रहेको उनको भनाई छ । समाजले हेर्ने दृष्टीकोणमा पनि निकै फरक रहेको उनी बताउँछन् । समाजको यो सोँचाईलाई फराकिलो बनाएर हेर्नुपर्ने उनी चाहन्छन् । संघ संस्थाहरुले अपाङ्गता भएका व्यक्तिको आवश्यकतालाई धेरै नै पुरा गरेको तर राज्यले आधारभुत आवश्यकताका विषयमा समेत नसोचेको उनी बताउँछन् ।

‘राज्यलाई भन्ने कुरामा बोल्नै आउदैन, भन्नै सक्दिन, किनकी धेरै कुरा छन् । धेरै कुरा भएकाले शब्द नै छैन ।’

राज्यले कसरी हेरेको छ भन्ने प्रश्नमा उनी केही समय मौन रहे । लामो सास फेर्दै उनले भने –‘राज्यलाई भन्ने कुरामा बोल्नै आउदैन, भन्नै सक्दिन, किनकी धेरै कुरा छन् । धेरै कुरा भएकाले शब्द नै छैन ।’

आफुजस्तै दृष्टी गुमाएका साथीहरुलाई उत्पादन क्षेत्रमा जोड्नको लागि सक्षम बनाउने योजना रहेको उनी बताउँछन् । दृष्टीबिहीनहरुपनि धेरै कुरामा सक्षम छन् भन्ने कुरा समाजलाई महसुस गराउने उनको चाहना छ । उनी भन्छन् –‘चान्स पाइयो भने हामी पनि गर्न सक्छौं ।’

‘प्राय मानिसहरूले होस या सञ्चार माध्यमहरूले, फरक क्षमता भनेर उच्चारण गर्छन्, जुन गलत हो । हामीहरू अपाङ्गता भएका व्यक्ती हौँ । हामीसँग आम मानिसहरूमा नभएको फरक क्षमता केही पनि छैन र फरक क्षमता भन्ने शब्दलाइ कानुनले चिन्दा पनि चिन्दैन । यसको सट्टा अपाङ्गता भएका व्यक्ती भन्यो भने राम्रो हुन्छ ।’ –छवि सुझाउछन् ।

नेपाल नेत्रहिन संघ गण्डकीका महासचिव तथा अपाङ्गता स्वाबलम्वन विकास संघका कार्यसमिति सदस्य समेत रहेका गोर्खाका छवि आले पोखरा आएको पनि ३ वर्ष भइसकेछ । गोर्खामा १० कक्षासम्म पढेका उनी काठमाडौंमा स्नातक गरेर पोखरा आएका हुन् ।

पोखरामा आइसकेपछि जीवन नै परिवर्तन भएको उनको अनुभव छ । ‘पोखरा आएको ३ वर्ष हुन लाग्यो, पोखरा आएपछि निकै परिवर्तन भए म, संघ संस्थासँग जोडिदै गए, हामी जस्तै व्यक्तिको आवाज बन्नु पर्छ भन्ने मनमा आयो, पहिला डुल्ने, रमाइलो गर्ने समयलाई कसरी विताउने भन्ने मात्र हुन्थ्यो । अहिले आध्यात्मीक भाको छु । पोखरा आएपछि मेरो सोचाइमा नै धेरै परिवर्तन भएको छ । सायद उमेरले पनि होला ।’ – उनले पोखराको अनुभव सुनाए ।

पोखरामा अपाङ्गता भएका व्यक्तिले भोग्ने समस्या सुनाउँदै उनी भन्छन् –‘सडक छेउ हिड्दा खाल्डोको समस्या धेरै छ, अझ जेब्राक्रस कहाँनिर छ भन्ने कुनै संकेत नै छैन । यसले हामीलाई बाटो काट्न निकै समस्या भएको छ ।’

जन्मैदेखि आँखा नदेखेका उनको त्यो समयमा उपचार सम्भव थिएन । अहिले उपचार हुन्छ भनेपनि नगर्ने सोँचमा उनी छन् । ‘बाहिरी कुराहरु देख्दिन तर प्रविधिलाई निकै अंगालेको छु । अध्यात्मीक तिर पनि छु यसले मलाई जिवन रमाइलो बनाएको छ ।’ –उनी भन्छन् ।

‘सपना देख्नुहुन्छ भन्ने प्रश्न धेरैले सोध्छन् मेरो सधै एउटै उत्तर रहन्छ । सपना आँखा चिम्लेरै देख्ने हो ।’

जीवन जे जस्तो छ त्यसलाई रमाइलो बनाएर जिउनु पर्ने उनको सोँचाई छ । धेरैले गर्ने जिज्ञासा सुनाउदै उनी भन्छन् –‘सपना देख्नुहुन्छ भन्ने प्रश्न धेरैले सोध्छन् मेरो सधै एउटै उत्तर रहन्छ । सपना आँखा चिम्लेरै देख्ने हो ।’

पढ्न रमाइलो लाग्ने उनलाई पढ्न पाए भोक प्यास नै हराउने उनी बताउँछन् । कुनै छुट्टै विधाको नभै सवैखाले पुस्तक पढ्ने गरेको उनी सुनाउछन् । यही पढाई र जीवनको भोगाइले आफुमा परिपक्वता ल्याएको उनी बताउँछन् ।

हालसालै पढेको पुस्तकमा भएको लाइन निकै मनमा छोएको बताउँदै उनी सुनाउछन्ः

छिमेकीले अंतरिक्षमा यान पठाउछ,

मेरो देश चाँही खाडीमा जवान पठाउछ,

भर्खरै बिहे गरि परदेश गएको छोरोले आमा विर्सन्छ, श्रीमतीलाई सामान पठाउछ ।

**प्रदेश स्तरिय कार्यशाला गोष्ठि सुर्खेतमा सम्पन्न ।**

राष्ट्रिय अपाङ्ग महासंघ नेपाल र सीवीएम ग्लोवलको साझेदारी संचालित हामीलाई पनि समावेश गर परियोजना अन्तर्गत कर्णाली प्रदेश सुर्खेत कर्णाली प्रदेश सभाका सदस्यहरु, विभिन्न मन्त्रालयका प्रतिनिधि तथा अपाङ्गता भएका व्यक्तिहरुका विच अपाङ्गता भएका व्यक्तिहरुको अधिकार सम्बन्धी महासन्धि UNCRPD अनुसार प्रदेश स्तरका कानून नीति र बजेट विश्लेषणका निष्कर्षहरू, अनुभव आदान तथा पैरवी कार्ययोजना तयारी सम्वन्धी १ दिवसीय कार्यशाला गोष्ठि सम्पन्न गरिएको छ ।

**आम निर्वाचन २०७९ को ‘अपाङ्गता’ कोणबाट पर्यवेक्षण रिपोर्ट सार्वजनिक ।**

**३० भदौ २०८० काठमाण्डौँ ।**

**नबराज सोती ।**

प्रतिनिधिसभा र प्रदेशसभा निर्वाचन २०७९ मा अपाङ्गता भएका व्यक्तिहरूलाई सहज रूपमा मतदान गर्न कठिनाइ भएको रिपोर्ट सार्वजनिक गरिएको छ । काठमाडौँमा नेत्रहीन युवा संघ नेपालले आयोजना गरेको ‘आम निर्वाचन २०७९ मा अपाङ्गता भएका व्यक्तिहरूको पहुँच र सहभागिता’ विषयक कार्यक्रममा साे रिपोर्ट सार्वजनिक गरिएको हो ।

आम निर्वाचनका क्रममा अपाङ्गता भएका व्यक्तिका लागि निर्वाचनसम्बन्धी कानुनी संरचना र नीतिहरूले संविधान, सीआरपीडीका कार्यादेशहरू, अपाङ्गता अधिकार ऐन २०७४, अपाङ्गता अधिकार नियमावली २०७७ र पहुँच युक्ततासम्बन्धी कार्यविधि २०७० मा रहेका नीतिगत मर्महरूको पूर्ण रूपमा पालना नभएको जनाइएको छ ।

निर्वाचन सम्बन्धी कानुनी व्यवस्थाले दृष्टि सम्बन्धी अपाङ्गता भएका वा शारीरिक अपाङ्गता भएका मतदाताहरूले आफूले रोजेको सहायक छान्न पाउने कुरा सुनिश्चित नगरेकोले मत प्रभावितको जोखिम औलाइएको छ । सो निर्वाचनमा मतदान केन्द्रहरू भुइँतलामा भए तापनि अन्य पहुँच अवरोधहरू फेला परेको, बाटाहरूमा खाल्डाखुल्डी, मतदान केन्द्रको प्रवेश मार्गहरूमा सिँढी रहेको, हृवीलचेयर जान सक्ने बाटो नरहेको र शौचालयहरू टाढा रहेका कारण अपाङ्गता भएकाहरूले समस्या भोग्नुपरेको जनाइएको छ ।

नेत्रहीन युवा संघ नेपालले १०१ जना पर्यवेक्षकहरू खटाएर गरेको पर्यवेक्षणको क्रममा ८३ प्रतिशत स्थानमा मतदान केन्द्रमा सिडी चढ्नुपर्ने अवस्था पाइएको जनाइएको छ । पर्यवेक्षणका क्रममा अपाङ्गता मुद्दाबारे तालिम पाएका कर्मचारीहरू ४६ प्रतिशत र तालिम नपाएका ५४ प्रतिशत रहेको जनाइएको छ ।

पर्यवेक्षणका क्रममा एकजना अपाङ्गता भएका मतदातालाई नागरिकताको आधारमा पनि मतदान गर्न नदिएको, अर्को एकजना एकजना अपाङ्गता भएका व्यक्तिको मतदाता नामावलीमा नाम नभेटिएको र एकजना अपाङ्गता भएका व्यक्तिले आफैले मतदान गर्न खोज्दा नदिएको पाइएको जनाइएको छ ।

१०१ जना पर्यवेक्षक अन्तर्गत प्रदेश अनुसार कोशीमा २१ जना, मधेसमा १० जना, बागमतीमा २२ जना, गण्डकीमा ८ जना, लुम्बिनीमा २० जना, कर्णालीमा १० जना र सुदूरपश्चिममा १० जनाले ४७७ जनासँग अन्तरवार्ता लिएर अध्ययन गरेको नेत्रहीन युवासंघ नेपालका अध्यक्ष कलाधर भण्डारीले जानकारी दिए ।

सार्वजनिक प्रतिवेदनमा मतदान स्थल र उम्मेदवारी दर्ता कार्यालय पहुँचयुक्त बनाउन, ह्विलचेयर प्रयोग गर्न मिल्ने पूर्वाधार बनाउन, अपाङ्गता भएका मतदाताहरूलाई लक्षित गरी थप मतदाता शिक्षाको व्यवस्था गर्न, निर्वाचन कर्मचारीहरूलाई प्रशिक्षित गर्नुपर्ने लगायतका सुझावहरू प्रस्तुत गरिएको छ ।

**न्युरो फाउन्डेसनले मनायो मस्तिष्क पक्षघात दिवस ।**

**१९ असोज २०८० , काठमाण्डौँ ।**

काठमाडौंमा विश्व मस्तिष्क पक्षघात (सेरेब्रल पाल्सी) दिवस मनाइएको छ । न्युरो फाउन्डेसन नेपालले अन्नपूर्ण न्यूरोलोजिकल इन्स्टिच्युटसँगको सहकार्यमा अन्तरक्रिया कार्यक्रम गर्दै विश्व मस्तिष्क पक्षघात दिवस मनाएको हो । कार्यक्रममा अन्नपूर्ण न्यूरोलोजिकल इन्स्टिच्युटका अध्यक्ष तथा वरिष्ठ न्यूरो सर्जन प्राडा बसन्त पन्तले न्युरोलोजिकल समस्या भएका बालबालिकाको उपचार, शिक्षा तथा पूनस्र्थापनामा ध्यान दिन सके उनीहरुले पनि अन्य व्यक्ति सरह गुणस्तरीय जीवन जीउन सक्ने भन्दै उनीहरुलाई घर परिवार, राज्य सबै मिलेर सहयोग गर्नुपर्ने बताए । उनले आफूले उपचार गरेका कयौं मस्तिष्क पक्षघात भएका बालबालिका समाजमा पूर्नस्थापना भएर आफनो पढाई तथा काम गरिरहेको समेत जिकीर गरे ।

यसैगरी कार्यक्रममा बोल्दै विगत १५ वर्षदेखि अटिजम भएका बालबािलकाको लागि काम गर्दै आएकी एसएसडीआरसीकी अध्यक्ष सविता उप्रेतीले अपांगता भएका बालबािलकालाई समाजले हेर्ने दृष्टिकोणमा परिवर्तन ल्याउन जरुरी रहेको जिकीर गरिन्। उनले आफूले सुरुमा अटिजम भएका बालबालिकाका लागि काम गर्दा निकै गाह्रो भएको अनुभव सुनाउँदै अपांगता जो कोहीलाई पनि हुनसक्छ भन्ने सबैले सोचेर अपांगता भएका व्यक्तिलाई सोही अनुसार व्यवहार गरिदिए उनीहरुको पूनस्थार्पनामा निकै सहयोगी हुने समेत बताईन्।

यसैगरी स्पाइनल कर्ड इन्जुरी पूनस्थार्पना केन्द्रका निर्देशक डा राजु ढकाल तथा एसओएस बाल ग्रामका निर्देशक डा गंगा बहादुर गुरुङले पनि मस्तिष्क पक्षघात भएका बालबालिकाको उपचार, शिक्षा र पूनस्र्थापना महत्वपूर्ण रहेको बताए ।

कार्यक्रममा मस्तिष्क पक्षघात भएका स साना बालबालिकाले ह्लिचियरमै बसेर नृत्य प्रस्तुत गरेका थिए । कार्यक्रममा मस्तिष्क पक्षघात भएका बालबालिका, उनीहरुका अभिभावक, डाक्टर तथा अन्य सरोकारवालाहरुको उपस्थिति रहेको थियो ।

हरेक वर्ष अक्टोबर ६ मा विश्व मस्तिष्क पक्षघात जनचेतना दिवस भनेर मनाउने गरिन्छ ।

**प्रदेश स्तरका कानुन नीति र बजेट विश्लेशनका निष्कर्ष र अनुभव आदान-प्रदान कार्यक्रम सम्पन्न ।**

**१२ असोज २०८० ।**

**नबराज सोती ।**

राष्ट्रिय अपाङ्ग महासंघ नेपाललेका सात वटै प्रदेशले “सीआरपिडि अनुसार प्रदेश स्तरका कानुन नीति र बजेट विश्लेशनका निष्कर्ष र अनुभव आदान-प्रदान तथा पैरवी कार्ययोजना सम्वन्धी १ दिने कार्याशाला गोष्ठी” सम्पन्न गरेको छ ।

प्रदेश सरकारले जारी गरेको मूलधारका ऐन तथा कानुनहरूलाई संशोधन मार्फत सामावेशी चरित्रको बनाउने उद्देश्यले सात वटै प्रदेश महासंघले प्रदेश सरकारले जारी गरेको मूलधारको १४ वटा ऐनहरूलाई पुनरावलोकन गरेको थियो । उक्त पुनरावलोकनगरिएको ऐनहरूमा थप सल्लाह, सुझाव लिन र संशोधनका लागि प्रतिवद्धता प्राप्त गर्न सो कार्यक्रमको आयोजना गरिएको हो ।

पहिलो सत्रमा अपाङ्गता भएका व्यक्तिहरूद्वारा सञ्चालित सँस्थाका आमन्त्रित सहभागीहरू बिच अपाङ्गता भएका व्यक्तिहरूको नितीगत व्यवस्था र प्रादेशिक तहमा निर्माण भएका मूलधारका ऐनहरूमा अपाङ्गता भएका व्यक्तिहरूको समावेशीताको अवस्थाको बारेमा विश्लेशन गर्दै उक्त ऐनको बारेमा विश्लेशन र छलफल पछि पुनरावलोकन कार्यलाई पूर्णता दिईएको थिईयो ।

सो कार्यक्रममा प्रदेश सरकारले जारी गरेको मूलधारका ऐन कानुनहरूलाई अपाङ्गता भएका व्यक्तिहरूको अन्तर्राष्ट्रिय महासन्धी, नेपालको संविधान २०७२, अपाङ्गता भएका व्यक्तिहरूको अधिकार सम्वन्धी ऐन २०७४ लगायतका राष्ट्रिय तथा अन्तर्राष्ट्रिय कानुनी आधारमा विश्लेशन र पुनरावलोकन गरिएको जानकारी गराउदै सोहि आधारमा प्रदेश सरकारले निर्माण गरेको ऐन कानुनहरू संशोधन हुनुपर्ने कुरालाई साझा वुझाई गराउन पहल गरिएको थिईयो ।

अपाङ्गता भएका व्यक्ति, सम्वन्धित मन्त्रालयका सचिव र प्रदेशसभा सदस्यहरूको मुख्य उपस्थितिमा आयोजना गरिएको सो कार्याशा गोष्ठीमा सातै वटा प्रदेश बाट जम्मा गरी २३२ जनाको उपस्थिती रहेको थियो जसमध्ये १०८ महिला र १२४ पुरूष रहेका थिए ।